Karina Lorentzen Dehnhardt (SF), 2025-01-28:
Tak for en egentlig fin, synes jeg, og også på mange måder nuanceret debat omkring det her forslag.
Når vi fremsatte det her i november, er det jo, fordi vi på en eller anden måde synes, at det ligesom er mere strafværdigt, når vold bliver begået i de relationer, hvor man skulle være tryggest.
Vi har ikke fremsat forslaget, fordi vi sådan tror på, at det har den helt store forebyggende virkning.
For os er det vigtigt at vise, at nu tager vi faktisk det endelige opgør med konerabatten.
Vi står bare med et virkelig stort samfundsproblem.
Det viser den helt spritnye offerudsathedsundersøgelse fra Justitsministeriet, og det er i virkeligheden nok der, vi kommer tættest på problemets størrelse, fordi det beror på, at man spørger folk selv, hvad de har været udsat for.
Anmeldelser er jo en helt anden kategori; der er mange, der af forskellige årsager ikke anmelder.
Knap to ud af tre ofre angiver faktisk, at de har oplevet at blive udsat for partnervold mere end en gang inden for det seneste år.
Det viser som sagt, at vold i hjemmet jo stadig væk er en rigtig stor udfordring, og det har store konsekvenser for den enkelte, men jo også rigtig tit for de børn, som findes i voldsramte familier.
Vi venter i spænding i SF på regeringens varslede strafreform.
Vi synes, vi har hørt positive takter i dag.
Vi ser frem til forhandlinger om indholdet, og vi synes også, vi har ret mange gode bud på, hvad der skal til i den sammenhæng.
Justitsministeren har, efter vi fremsatte det her forslag i november jo også været ude med forskellige meldinger, ikke mindst om vold i nære relationer, og det er noget, vi ser positivt på.
Vi vil også gerne rose ministeren for i bogform at stå frem og komme med sine egne, personlige fortællinger om vold i sit barndomshjem.
Så tak for bogen, og stor respekt for at fortælle om det her.
Men der udestår stadig væk et mere konkret udspil til forhandlinger fra regeringens side, og derfor var det her forslag måske også et sted at blive lidt mere konkrete på, hvad vi kan gøre i forhold til vold i de nærmeste og mest sårbare relationer.
Vi synes, det er på tide, at vi tager det her endelige skridt væk fra konerabatten på drab, der som tidligere nævnt blev afskaffet i 2009, og det er jo helt uforståeligt, at der har været sådan en rabat.
Vi synes faktisk, at det er noget særligt, når vold og drab sker i nære relationer.
Det er jo her, man skal føle sig tryggest, og straffen bør egentlig også vise det.
For det handler også om at gøre op med en kultur, hvor vi, synes jeg, i alt for stor stil har set på det, der sker i hjemmet, som husspektakler, og det tager som bekendt lang tid at ændre en kultur, men jeg føler, at vi er på vej, og der er taget mange initiativer, men der skal tages flere.
Vi ønsker noget mere, og det er i virkeligheden også svaret til Liberal Alliance, som sagde, at man jo kan gøre det i dag.
Det er rigtigt.
Der er en mulighed for at gøre det i dag.
Vi ønsker, at det altid skal være en skærpende omstændighed, hvis vold og drab finder sted i de nære relationer.
Det sker i dag i nogle tilfælde, men vi synes, at det skal ske i alle tilfælde, så det altid er en skærpende omstændighed.
Det kan ikke være rigtigt, at det farligste sted for en kvinde er det sted, som burde være det tryggeste, nemlig hendes eget hjem.
Hvis der er udøvet vold et sted, hvor man med rimelighed kan forvente at være tryg, bør det simpelt hen straffes hårdere.
Og så skal vi jo huske, at det altså ikke kun er kvinder, der rammes af partnervold.
Det gør rigtig mange mænd faktisk også, og de skal selvfølgelig beskyttes på samme måde.
Der skal man ikke skelne.
Så ved vi godt, at det her forslag jo ikke er det, som forebygger volden.
Det er også derfor, vi har fremsat et beslutningsforslag, som vi senere kommer til at behandle, om, at man faktisk kan dømme til behandling.
For det er vigtigt, at vi får flere i behandling.
Det er vigtigt, at flere gennemfører behandlingen, for det er nu engang det bedste greb, vi har, til at undgå det næste offer.
Vi synes, at Danmarks næsthyppigste drabstype, nemlig partnerdrab, stadig væk også forekommer alt for hyppigt.
Der er også god grund til, at vi gør mere for at forebygge lige præcis den type vold eller drab, om man vil.